**MINISTERUL SĂNĂTĂȚII**

**ORDIN**

privind aprobarea metodologiei de screening pentru cancerul colorectal

Văzând Referatul de aprobare nr.................................................. al Direcției generale de sănătate publică și programe de sănătate din cadrul Ministerului Sănătății;

având în vedere prevederile art. 8 alin. (4) din Hotărârea Guvernului nr. 709/2023 privind punerea în aplicare a prevederilor art. IV din Ordonanţa Guvernului nr. 26/2023 pentru modificarea art. 942 din Legea nr. 95/2006 privind reforma în domeniul sănătăţii şi pentru modificarea şi completarea Legii nr. 293/2022 pentru prevenirea şi combaterea cancerului,

în temeiul prevederilor art. 7 alin (4) din Hotărârea Guvernului nr. 144/2010 privind organizarea și funcționarea Ministerului Sănătății, cu modificările și completările ulterioare,

ministrul sănătății emite următorul,

ORDIN:

**Art. 1.** (1) Se aprobă metodologia de screening pentru cancerul colorectal, prevăzută în anexa nr. 1 care face parte integrantă din prezentul ordin.

(2) Metodologia de screening pentru cancerul colorectal prevăzută la alin. (1) denumită în continuare Metodologie este în acord cu *Recomandarea Consiliului din 9 decembrie 2022 privind consolidarea prevenirii prin depistare timpurie: O nouă abordare a UE privind screeningul pentru depistarea cancerului, care înlocuieşte Recomandarea 2003/878/CE a Consiliului* și cu Ghidurile Europene de asigurare a calității în programele de screening pentru cancerul colorectal.

**Art.2.** Scopul metodologiei este de a furniza un cadru unitar și structurat de furnizare a serviciilor medicale de screening pentru cancerul colorectal, în condiții de control și asigurare a calității serviciilor medicale și de a asigura accesul echitabil al tuturor persoanelor eligibile, indiferent de statutul socio-economic la servicii medicale preventive de egală calitate și siguranță pentru reducerea morbidității și mortalității prin cancer colorectal.

**Art.3.** Serviciile medicale de screening se furnizează în mod organizat pe baze populaționale, cu asigurarea întregului lanț de servicii medicale care au ca rezultat infirmarea riscului de a dezvolta cancer sau confirmarea diagnostică a persoanelor cu rezultate pozitive la test și preluarea în tratament, în condiții de management al calității, monitorizare continuă și evaluare a impactului, precum și în condițiile unui raport beneficiu-risc supraunitar.

**Art.4.** (1) Prezenta metodologie se aplică tuturor unităților sanitare publice și private care furnizează serviciile de screening pentru cancerul colorectal.

(2) Unitățile sanitare publice și private care furnizează servicii de screening pentru cancerul colorectal au obligația de a raporta efectuarea serviciilor în registrul de screening pentru cancerul colorectal de la nivelul Institutului Național de Sănătate Publică, în conformitate cu Fișa unică de raportare a serviciilor de screening pentru cancerul colorectaldin anexa nr. 2 care face parte integrantă din prezentul ordin.

**Art.5**. Metodologia de screening pentru cancerul colorectal se actualizează ori de câte ori este cazul, în concordanță cu evidențele științifice și în conformitate cu recomandările Inițiativei Comisiei Europene pentru cancerul colorectal.

**Art.6.** Structurile de specialitate ale Ministerului Sănătății, direcțiile de sănătate publică județene și a municipiului București, membrii comisiilor de specialitate ale Ministerului Sănătății, Casa Națională de Asigurări de Sănătate, unitățile sanitare publice și private, precum și personalul medical implicat în furnizarea de servicii medicale de screening pentru cancerul colorectal vor duce la îndeplinire prevederile prezentului ordin.

**Art. 7.**  Prezentul ordin se publică în Monitorul Oficial al României, Partea I.

MINISTRUL SĂNĂTĂȚII

Prof univ. dr. Alexandru RAFILA

TITLUL PROIECTULUI :

**ORDIN** privind aprobarea metodologiei de screening pentru cancerul colorectal

|  |  |  |  |
| --- | --- | --- | --- |
| **STRUCTURA**  | **DATA SOLICITĂRII AVIZULUI** | **DATA OBȚINERII AVIZULUI** | **SEMNĂTURA** |
| **STRUCTURA INIȚIATOARE** |
| **Direcţia Generală Sănătate Publică și Programe de Sănătate****Director General** **DR. AMALIA ȘERBAN**  |  |  |  |
| **STRUCTURI AVIZATOARE** |
| **Direcția Generală Asistenta medicala** **Director General****DR. COSTIN ILIUTA**  |  |  |  |
| **Direcția Generală Juridică** **Director** **IONUȚ – SEBASTIAN IAVOR** **Serviciul Avizare Acte Normative** **Șef serviciu, EFTIMIE DANA CONSTANTA** |  |  |  |
| SECRETAR DE STAT**PROF UNIV. DR. ADRIANA PISTOL** |  |  |  |
| **Secretar General Adjunct** **DANUT POPA**  |  |  |  |